b'\n_START_ARTICLE_\nWalisisk\n_START_SECTION_\nGrammatiske trekk\n_START_PARAGRAPH_\nWalisisk er et VSO-spr\xc3\xa5k, alts\xc3\xa5 med setningsbygning Verb-Subjekt-Objekt._NEWLINE_Subjekt-pronomener uttrykkes ofte i verb-b\xc3\xb8yningen og utelates ofte i skrift. Ubestemt artikkel finnes ikke p\xc3\xa5 walisisk._NEWLINE_F\xc3\xb8rste konsonant i ord endres i visse sammenhenger etter bestemte regler (mutasjoner.  I noen f\xc3\xa5 tilfeller kan en h legges framfor vokaler, en form for sandhi._NEWLINE_Ved syntaktiske transformasjoner kan ord eller fraser som vil utheves bli flyttet til begynnelsen av setningen, i emfase._NEWLINE_Adjektiv kommer vanligvis etter substantiv, som p\xc3\xa5 fransk.\n_START_SECTION_\nStatus\n_START_PARAGRAPH_\nFolketellingen i 2001 viste at 20,5\xc2\xa0% av befolkningen i Wales regnet seg som walisisktalende. Dette var en \xc3\xb8kning p\xc3\xa5 2\xc2\xa0% siden folketellingen i 1991. Den samme tellingen viste av 25\xc2\xa0% av befolkningen var f\xc3\xb8dt utenfor Wales; dersom man begrenser seg til personer f\xc3\xb8dt i Wales blir andelen dermed h\xc3\xb8yere. Antallet walisisktalende utenfor Wales er ukjent, men de finnes s\xc3\xa6rlig i st\xc3\xb8rre byer og i Englands grenseomr\xc3\xa5de mot Wales._NEWLINE_Blant de walisisktalende er det f\xc3\xa5 som er enspr\xc3\xa5klige; en st\xc3\xb8rre andel oppgir dog at de finner det lettere \xc3\xa5 uttrykke seg p\xc3\xa5 walisisk enn engelsk. Valget av spr\xc3\xa5k er ikke bare betinget av ytre omstendigheter, men ogs\xc3\xa5 tema, noe som innen lingvistikk kalles kodebytting. _NEWLINE_I andre halvdel av det 20. \xc3\xa5rhundre vokste interessen for walisisk kraftig, parallelt med fremveksten av walisiske organisasjoner som partiet Plaid Cymru og Cymdeithas yr Iaith Gymraeg (Det walisiske spr\xc3\xa5kselskap). _NEWLINE_De omr\xc3\xa5dene som har flest personer med walisisk som f\xc3\xb8rstespr\xc3\xa5k er de landlige omr\xc3\xa5dene i nord og vest, spesielt Gwynedd, Denbighshire, Anglesey, Carmarthenshire, North Pembrokeshire, Ceredigion og deler av det vestlige Glamorgan. _NEWLINE_Walisisk er et levende spr\xc3\xa5k, som brukes i dagligtale. Med Wales Language Act 1993 og Government of Wales Act 1998 fikk walisisk spr\xc3\xa5k samme status som engelsk. Offentlige etater i Wales m\xc3\xa5 derfor kunne behandle saker p\xc3\xa5 begge spr\xc3\xa5k. Den walisiske nasjonalforsamlingen og lokale myndigheter bruker walisisk som offisielt spr\xc3\xa5k, og gir ut litteratur og informasjon p\xc3\xa5 walisisk. Alle veiskilt er tospr\xc3\xa5klige, b\xc3\xa5de i forhold til trafikkinformasjon og stedsnavn. Den offisielle statusen er ogs\xc3\xa5 bekreftet ved at Storbritannia har ratifisert Europeisk charter for regions- eller minoritetsspr\xc3\xa5k. _NEWLINE_Fjernsynskanalen S4C ble grunnlagt i november 1982, og sender kun p\xc3\xa5 walisisk. BBC har ogs\xc3\xa5 walisiske sendinger som for eksempel radiokanalen Radio Cymru. Spr\xc3\xa5ket har ogs\xc3\xa5 f\xc3\xa5tt en betydelig plass p\xc3\xa5 internett. Det finnes flere forlag som utgir b\xc3\xb8ker og tidsskrifter p\xc3\xa5 walisisk, og en betydelig produksjon av skj\xc3\xb8nnlitter\xc3\xa6re tekster. Aviser p\xc3\xa5 walisisk har v\xc3\xa6rt utgitt siden 1800-tallet, men ingen dagsaviser.'